"**ΜΙΑ ΑΠ’ΤΑ ΙΔΙΑ**"

1. εξωτ/πρωι. αυτοκινητο Γιωργου

Ο Γιώργος οδηγεί το αυτοκίνητο του. Είναι κουστουμαρισμένος και περιποιημένος ενώ φαίνεται βαριεστημένος. Οδηγεί νευρικά κορνάροντας κάθε τόσο και βρίζοντας μέσα από τα δόντια του.

γιωργοσ

Που πάτε όλοι πρωί-πρωί ρε! Πήρε κι η κουτσή Μαρία ένα γαμωαυτοκίνητο και βγήκε στους δρόμους. Θ’αργήσω πάλι και ποιος τον ακούει τον τραγοδιευθυντή.

Τον πιάνει κόκκινο φανάρι και σταματάει. Περιμένοντας, χαζεύει έξω από το παράθυρο. Το μάτι του πέφτει μέσα σε ένα μαγαζάκι. Βλέπει έναν άνθρωπο με κουκούλα να απειλεί με όπλο έναν ηλικιωμένο, τον ιδιοκτήτη του μαγαζιού.

γιωργοσ

Τι διάολο; Ληστεία γίνεται;

Ο Γιώργος κοιτάζει τη σκηνή που εκτυλίσσεται στο μαγαζί. Ρίχνει μια ματιά στο ρολόι του. Ξανακοιτάει προς το μαγαζί. Το φανάρι ανάβει πράσινο αλλά εκείνος δεν ξεκινάει. Από πίσω του κορνάρουν. Εκείνος κοιτά ξανά το ρολόι, το μαγαζί, το ρολόι. Τα κορναρίσματα γίνονται πιο έντονα. Ξεκινάει και φεύγει γρήγορα.

2.εξωτ/πρωι δρομοσ γειτονιασ

Η Μαρία βγαίνει από την πολυκατοικία σέρνοντας ένα καροτσάκι λαϊκής. Βλέπει πλήθος και περιπολικά έξω από τη διπλανή πολυκατοικία. Πλησιάζει τον συγκεντρωμένο κόσμο κοιτώντας περίεργα να δει τι έχει συμβεί. Γυρνάει προς μια ηλικιωμένη γυναίκα.

μαρια

Καλημέρα κυρά Λένη. Τι έγινε;

κυρα λενη

Που να στα λέω. Πιάσανε αυτόν που μένει στο δεύτερο,ξέρεις τον Παπακωνσταντίνου. Ασελγούσε σε παιδάκια ο ανώμαλος.

μαρια

Και τα’λεγα δεν τα’λεγα; Τον έβλεπα που στηνότανε έξω από το σχολείο και ζαχάρωνε τα πιτσιρίκια. Που ήταν η αστυνομία να τον μαζέψει πριν γίνει το κακό; Αλλά μόνο κλήσεις ξέρουν να κόβουν αυτοί.

κυρα λενη

Έτσι, έτσι. Και μη χειρότερα να λες. Λαϊκή πας;

μαρια

Ναι, λέω να κάνω μουσακά σήμερα.

3. εξωτ/πρωι. κεντρικοσ δρομοσ

Ο Γιώργος κλειδώνει το αυτοκίνητο που έχει παρκάρει μπροστά από διάβαση πεζών και προχωράει βιαστικά προς το γραφείο του. Περνά μπροστά από ένα σκουπιδοτενεκέ όπου ένας ρακένδυτος άντρας ψάχνει στα σκουπίδια, βρίσκει ένα μισοφαγωμένο σάντουιτς και το τρώει λαίμαργα. Ο Γιώργος τον κοιτάει με αηδία. Ο άστεγος του απλώνει το χέρι για ελεημοσύνη.

Γιωργοσ

Τράβα να βρεις καμιά δουλειά ρε. Χαραμοφάη, τεμπέλη! Εγώ που δουλεύω μέρα νύχτα τι είμαι; Ζώο;

Μπαίνει βιαστικά σε ένα μεγάλο κτίριο κουνώντας αποδοκιμαστικά το κεφάλι του, ενώ στο βάθος ένας άντρας σε αναπηρικό καροτσάκι προσπαθεί ανεπιτυχώς να βρει δίοδο για να περάσει από τη διάβαση που έχει παρκάρει ο Γιώργος. Ο άστεγος τον βλέπει και προσπαθεί να τον βοηθήσει, αλλά καθώς κατεβαίνει στο δρόμο, τον χτυπάει αυτοκίνητο.

4.εξωτ/πρωι λαικη αγορα

Η Μαρία γυρνάει από πάγκο σε πάγκο και ψωνίζει. Αφού έχει γεμίσει το καλάθι της ξεκινάει προς το σπίτι. Μπροστά της προχωρεί άλλη μια γυναίκα φορτωμένη με ψώνια. Περνάει ένας τσαντάκιας και με μια αστραπιαία κίνηση βουτάει την τσάντα της μπροστινής. Η Μαρία, που βρίσκεται πολύ κοντά, βλέπει όλη τη σκηνή, κοιτάει το πρόσωπο του άντρα, την πινακίδα της μηχανής. Η γυναίκα πέφτει στο έδαφος, σφαδάζοντας από πόνο. Τα ψώνια της χύνονται στο δρόμο. Τρέχουν άνθρωποι να βοηθήσουν. Η Μαρία κοντοστέκεται. Κοιτάζει τη γυναίκα, κοιτάζει προς το μέρος που έφυγε ο τσαντάκιας. Βγάζει το κινητό της, σκέφτεται για λίγο κοιτώντας τα πεσμένα στο δρόμο λαχανικά. Εστιάζει σε κάτι λιωμένες μελιτζάνες. Τελικά καλεί ένα νούμερο.

5.εσωτ/πρωι γραφειο

Ο Γιώργος χαζεύει μπροστά από τον υπολογιστή του παίζοντας πασιέντζα. Χτυπάει το κινητό του.

Γιώργος

Έλα γυναίκα. Καλά είσαι; Σ’ακούω αλαφιασμένη.

μαρια

Επειδή κουβαλάω τα ψώνια σαν το χαμάλη.Έκανες τίποτα με το δάνειο για το καινούριο αυτοκίνητο;

Απ’έξω ακούγονται φωνές. Μια γυναίκα φωνάζει Βοήθεια.

γιωργοσ

Κάτσε γιατί γίνεται χαμός έξω.

Ο Γιώργος πλησιάζει το ανοιχτό παράθυρο. Κοιτάει έξω. Μια γυναίκα τρέχει πανικόβλητη φωνάζοντας βοήθεια, ενώ ένας άντρας την καταδιώκει. Ο Γιώργος κλείνει το παράθυρο.

γιωργοσ

Έλα, τώρα σ’ακούω. Τι έλεγες;

μαρια

Άσε θα τα πούμε στο σπίτι. Α, δεν θα κάνω μουσακά τελικά. Άλλαξα γνώμη.

6.εξωτ/απογευμα. κεντρικοσ δρομοσ

Ο Γιώργος πλησιάζει το παρκαρισμένο του αυτοκίνητο. Δίπλα ακριβώς, ένας νεαρός είναι μισολιπόθυμος στο πεζοδρόμιο με τα σύνεργα της χρήσης ναρκωτικών στα χέρια του. Ο Γιώργος κοιτάει έντρομος.

γιωργοσ

Όχι ρε πούστη μου!

7.εσωτ/απογευμα.κουζινα σπιτιου

Η Μαρία βάζει τα πιάτα στο τραπέζι. Μια τηλεόραση απέναντι από το τραπέζι της κουζίνας παίζει ειδήσεις. Μπαίνει ο Γιώργος.

Μαρια

Καλώς τον. Κουρασμένος φαίνεσαι. Πως ήταν η μέρα σου;

γιωργοσ

Γάμησε τα. Έπηξα στην κίνηση το πρωί, είχε τρελή δουλειά στο γραφείο και σαν μην έφταναν όλα αυτά ένα τσογλάνι μου χάραξε με κλειδί το αυτοκίνητο. Εσύ τι έκανες;

μαρια

Α, τίποτα. Μία απ΄τα ίδια.

FADE OUT. Ακούμε μόνο τον εκφωνητή από την τηλεόραση.

εκφωνητησ

*Ιδιοκτήτης παντοπωλείου βρήκε τραγικό θάνατο από το όπλο κουκουλοφόρου ληστή. Ένας 45χρονος άντρας συνελήφθη για ασέλγεια σε ανηλίκους. Σύμφωνα με πληροφορίες των περίοικων ο άντρας είχε δώσει αρκετά δείγματα στο παρελθόν για τις αρρωστημένες ορέξεις του. Ένας άστεγος άντρας έπεσε θύμα τροχαίου δυστυχήματος στην προσπάθεια του να βοηθήσει έναν ανάπηρο. Θύματα ενός τσαντάκια έπεσαν τρεις γυναίκες μέρα μεσημέρι κοντά σε λαϊκή αγορά. Ο δράστης παραμένει ασύλληπτος καθώς δεν υπάρχει περιγραφή του. Μια γυναίκα έπεσε θύμα άγριου ξυλοδαρμού και νοσηλεύεται σε κρίσιμη κατάσταση. ‘Άλλος ένας νέος άνθρωπος βρέθηκε νεκρός από υπερβολική δόση ναρκωτικών σε κεντρικό δρόμο της πόλης. Ο άτυχος νέος κείτονταν αβοήθητος για πάνω από έξι ώρες μπροστά στα μάτια δεκάδων περαστικών.*